Ramaphosa verdedig besluit oor staatsdienssalarisseTito Mboweni, minister van finansies, lewer sy begrotingsrede in die parlement. (Foto: GCIS) Suid-Afrika bestee veel meer as wat ons verdien, skryf pres. Cyril Ramaphosa Maandag in sy weeklikse nuusbrief. “Gevolglik leen die land al meer geld en die koste om hierdie lenings te delg, neem toe. Dit is nie volhoubaar nie.” Die president sê die begrotingsrede verlede week deur Tito Mboweni, minister van finansies, was ŉ ontnugterende ontleding van die land se ekonomie. “Die syfers sê die duidelik: As ons nie nou iets doen om die skip om te draai nie, gaan daar selfs moeiliker tye vir ons voorlê.” Dit is waarom dit nodig is om die salarisrekening van staatsdiensamptenare te besnoei, voer Ramaphosa aan. Volgens Ramaphosa het verskeie faktore die ekonomie gebring waar dit nou is. “Ons ekonomie het nie veel gegroei die afgelope dekade nie, grotendeels weens die wêreldwye ekonomiese krisis in 2008 en die gevolglike afname in die vraag na minerale wat ons uitvoer. Terselfdertyd het staatskaping en korrupsie die regering, bedryfsdoeltreffendheid en finansiële volhoubaarheid by verskeie openbare instellings, insluitend staatsentiteite, gekniehalter.” Hy sê pogings om die ekonomie te laat herlewe en instellings te herbou word nou ondermyn deur die elektrisiteitskrisis, wat groei verder inperk en ŉ bykomende las op openbare finansies plaas. “Ons prioriteite met hierdie begroting is dus om die ekonomie weer te laat groei, besteding in die openbare sfeer in te perk en skuld te stabiliseer,” sê Ramaphosa. Cosatu se hoofkantoor in Johannesburg. (Foto: Twitter) Hy noem weer dat ŉ groot gedeelte van die besparings afkomstig sal wees van ŉ afname in die koers waarteen die salarisrekening van staatsamptenare toeneem. “Dit sal gefokusde gesprekke met ons maatskaplike vennote, maar veral vakbonde in die openbare sektor, noodsaak. Ek is tevrede dat alle partye bereid is om in ernstige onderhandelings betrokke te raak om ŉ oplossing vir hierdie probleem te vind,” sê Ramaphosa. Verskeie vakbonde het reeds sedert die begrotingsrede hul ontevredenheid met die besluit rondom die salarisrekening, uitgespreek. Ramaphosa het beklemtoon dat die regering nie die grootte van die staatsdiens drasties wil sny nie, maar die koers waarteen salarisse groei, wil bekyk. “Jare lank al groei die salarisrekening van staatsdienswerkers met baie meer as inflasie en ons sal aandag daaraan moet gee as ons die staat se finansies onder beheer wil kry.” Volgens Ramaphosa word die meeste geld bestee aan vergoeding van werknemers en gevolglik word minder geld bestee aan dienslewering en kapitaalprojekte. “Die salarisrekening van staatsdienswerkers is ook nie die enigste gebied waarop ons sny nie. Ek het besluit daar sal vanjaar geen verhoging in die salarisse van senior openbare ampsdraers wees nie,” sê hy. “Ons sal ook sekermaak dat geld nie verlore gaan weens korrupsie of wanbesteding nie. “Ons moet nou realisties wees, nie dogmaties nie en saamwerk, eerder as om met mekaar te stry. Opofferings moet gemaak word. Ons is saam in hierdie ding,” sluit Ramaphosa af.